b'\n_START_ARTICLE_\nAerosaan\n_START_SECTION_\nAjalugu\n_START_PARAGRAPH_\nEsimesed aerosaanid valmistati Venemaal 1903. aastal ning need leidsid hiljem laialdast kasutamist. 1905. aasta ajakiri "\xd0\x92\xd0\xbe\xd0\xb7\xd0\xb4\xd1\x83\xd1\x85\xd0\xbe\xd0\xbf\xd0\xbb\xd0\xb0\xd0\xb2\xd0\xb0\xd1\x82\xd0\xb5\xd0\xbb\xd1\x8c" nimetas neid "lumel liikuvateks propelleriga saanideks". Esimene mudel kujutas endast kerget saani, millele oli kinnitatud sisep\xc3\xb5lemismootor ning propeller. Juba 1907. aastal ehitas ja katsetas Moskva tehas "Dux" nn "suuskadel autot". Aasta m\xc3\xb6\xc3\xb6dudes hakati seda masinat aerosaaniks nimetama. Venemaa tingimustes osutus leiutis v\xc3\xa4ga kasulikuks. Suured vahemaad ja mitmeid kuid p\xc3\xbcsiv lumekate t\xc3\xa4hendas, et kaugemad piirkonnad olid ligip\xc3\xa4\xc3\xa4setavad vaid taoliste mehhaniseeritud transpordivahenditega._NEWLINE_1912. aastal algas Venemaa s\xc3\xb5jaministeeriumi tellimusel esimeste transpordi aerosaanide seeriatootmine. Selleks ajaks oli aerosaanid ka mitmete teiste riikide t\xc3\xa4helepanu \xc3\xa4ratanud.\n_START_SECTION_\nEsimene maailmas\xc3\xb5da\n_START_PARAGRAPH_\nEsimese maailmas\xc3\xb5ja puhkedes leidsid aerosaanid kasutamist ka s\xc3\xb5jarindel. 1914\xe2\x80\x931915 aasta talvel kasutati neid eelk\xc3\xb5ige luure ja sidepidamis vahendina. Sarnaseid masinaid kasutas ka saksa armee. Saksa v\xc3\xa4gede \xc3\xbclemjuhataja kindral Hindenburg oli m\xc3\xb5istnud, et Venemaa v\xc3\xa4hearenenud teedev\xc3\xb5rgu tingimustes on aerosaan hindamatu v\xc3\xa4\xc3\xa4rtusega. Seep\xc3\xa4rast oli ta juba s\xc3\xb5jale eelnenud aastatel aerosaanide arendamisel silma peal hoidnud._NEWLINE_1915.\xe2\x80\x931916. aasta talvel ehitasid venelased spetsiaalse s\xc3\xb5jaotstarbelise aerosaanide partii. Toodetud kahek\xc3\xbcmne neljast masinast olid osa varustatud kuulipildujatega ning osa olid m\xc3\xb5eldud haavatute transportimiseks. Aerosaanide kasutamine s\xc3\xb5jarindel n\xc3\xa4itas, et neid v\xc3\xb5ib edukalt kasutada erinevate lahingu\xc3\xbclesannete t\xc3\xa4itmisel, alates sidepidamisest kuni laskemoona ja haavatute veoni.\n_START_SECTION_\nVenemaa kodus\xc3\xb5da\n_START_PARAGRAPH_\nAerosaanide tootmine j\xc3\xa4tkus ka p\xc3\xa4rast Oktoobrirevolutsiooni. Venemaa kodus\xc3\xb5jas kasutasid aerosaane lisaks punaarmeele ka Kaug-Idas s\xc3\xb5divad Jaapani v\xc3\xa4ed ning P\xc3\xb5hja-Venemaal asuvad briti \xc3\xbcksused. Samuti olid aerosaanid Siberis asuva Kolt\xc5\xa1aki armee k\xc3\xa4sutuses._NEWLINE_Kuna s\xc3\xb5da muutis raudteetranspordi problemaatiliseks, siis kasvas punaarmee n\xc3\xb5udlus erinevate maastikus\xc3\xb5idukite j\xc3\xa4rele. 1920. aasta alguses alustati uue aerosaani mudeli "Be-Ka" tootmist. Osa nendest masinatest j\xc3\xb5udis ka rindele ning v\xc3\xb5ttis osa lahingutest. Kolme aerosaani kasutati ka Kroonlinna \xc3\xbclest\xc3\xb5usu mahasurumisel. Kuulipildujatega varustatud aerosaanid v\xc3\xb5tsid osa kindluse r\xc3\xbcndamisest tehes punaarmeele katet ning t\xc3\xb5mbasid enda peale suurt\xc3\xbckipatarei tule.\n_START_SECTION_\nTalves\xc3\xb5da\n_START_PARAGRAPH_\nTalves\xc3\xb5jas osalenud aerosaanid suutsid peale v\xc3\xb5tta kuni viis inimest ning vedada enda j\xc3\xa4rel ka nelja suusatajat. K\xc3\xa4\xc3\xa4nulistel metsateedel oli arosaanide man\xc3\xb6\xc3\xb6verdamisv\xc3\xb5ime piiratud. Samuti oli nende m\xc3\xa4kket\xc3\xb5usu v\xc3\xb5imekus vilets. Seet\xc3\xb5ttu liikusid aerosaanid \xc3\xbcldjuhul laugel maastikul, j\xc3\xa4\xc3\xa4tunud j\xc3\xa4rvedel ja j\xc3\xb5gedel.\n_START_SECTION_\nTeine maailmas\xc3\xb5da\n_START_PARAGRAPH_\nTeise maailmas\xc3\xb5ja k\xc3\xa4igus kasutati aerosaane p\xc3\xb5hja piirkondades, kus lumeolud teiste masinate kasutamiseks olid liiga rasked. Aerosaanid suutsid s\xc3\xbcgavas lumes liikuda kiirusega 25\xe2\x80\x9335\xc2\xa0km/h. Aerosaanid kuulusid N\xc3\xb5ukogude Liidu soomustatud \xc3\xbcksuste (GABTU) vastutusalasse. Tellimusi esitati kergsoomusega aerosaanidele, mille esiosa kaitses 10\xc2\xa0mm terasplaat._NEWLINE_Soomustatud aerosaanid olid jaotatud neljak\xc3\xbcmne viiest masinast koosnevatesse transpordi ja v\xc3\xb5itlus pataljonidesse. Lahingusse saadeti need tihti koos suuskadel jalav\xc3\xa4elastega, kes viidi sihtkohta transpordi aerosaanide peal v\xc3\xb5i siis veeti neid aerosaanide j\xc3\xa4rel. Samas pakkusid transpordi aerosaanidele kaitset kuulipildujatega varustatud raskemad soomustatud aerosaanid. Otsepealetungil aerosaane ei kasutatud, kuna need olid haavatavad erinevat t\xc3\xbc\xc3\xbcpi l\xc3\xb5hkelaengutega, nagu n\xc3\xa4iteks miinipildujatuli.'